Tyskland finder mystisk komponent i Huawei-udstyr

De tyske sikkerhedsmyndigheder meldte i marts måned ud, at alle komponenter fra kinesiske Huawei skulle gennemgå en sikkerhedskontrol. Nu viser det sig, at årsagen skyldtes, at der var blevet fundet en mystisk komponent, der i værste fald kunne bruges til at lægge hele det tyske 5G-netværk ned. Det skriver Politico.

I modsætning til Danmark valgte Tyskland ikke at udelukke den kinesiske gigant fra opbygningen af 5G-netværket. Men det ændres der sandsynligvis på nu, gætter mediet.

Mens meget af frygten for kinesisk teknologi i de vestlige 5G-netværk hidtil har handlet om spionage, så åbner fundet af den nye komponent for sabotage. Komponenten er til energistyring og vil, i yderste konsekvens, kunne lamme hele det tyske telenetværk.

Det tyske Indenrigsministerium vil ikke kommentere sagen, med henvisning til, at det drejer sig om klassificerede oplysninger.

Læs mere: Nyt lovforslag skal kunne forbyde Huawei i dansk infrastuktur.

Patrick Berger, der er chef for medieanliggender hos Huawei, siger derimod, at de ikke er “blevet informeret om en risiko relateret til en energiledelseskomponent af nogen myndighed.”

– Cybersikkerhed og privatlivsbeskyttelse er Huaweis højeste prioritet, tilføjede han.

Det tyske indenrigsministerium har bedt netværksoperatører om at indsende lister over alle kinesiske “sikkerhedsrelevante” komponenter. Kontrollerne forventes afsluttet i løbet af de kommende måneder.

Læs flere artikler om beskyldningerne mod Huawei her.

Tyskland finder mystisk komponent i Huawei-udstyr